FI Euroopan unionin virallinen lehti CE 78/703

(2004/C 78 E/0750)

KIRJALLINEN KYSYMYS P-0557/03

esittäjä(t): Anne Van Lancker (PSE) komissiolle

(20. helmikuuta 2003)

Aihe: Maitokiintiöitä koskevat järjestelyt rajat ylittävissä yrityksissä

Belgialaisella maanviljelijällä lypsykarjaan erikoistuneen yrityksen, joka sijaitsee Belgiassa, Meer-Hoogstratenissa, kiintiö on 397 727 litraa (rasvaprosentti: 3,873, tuottajanumero 00113020140). Maanviljelijän vaimo aikoo ottaa haltuunsa äitinsä ja isäpuolensa Baarle Nassaussa (Alankomaissa) sijaitsevan tilan, jonka kiintiö on 307 164 litraa ja rasvaprosentin määrä 4,04 (tilan rekisterinumero (COS registratie) on 66244). Maatilat sijaitsevat rajavyöhykkeellä, viiden kilometrin päässä toisistaan. Aviomiehen tilan alat on jaoteltu huonosti (vähemmän kuin kolme hehtaaria alaa kohden) ja ne sijaitsevat herkällä alueella, jossa pintavettä suojellaan (nitraattidirektiivin mukaisesti). Vaimon tuleva tila sijaitsee uudelleen jaetulla alueella, jossa on maatalo ja jonka ala on 40 hehtaaria.

Belgialainen maanviljelijä haluaa tuottaa kiintiöönsä kuuluvat määrät maitoa Castelre-Baarle Nassaun tilalla Ballmann-tuomion mukaisesti (1). Hän pitää Meer-Hoogstratenin tilansa ja siihen kuuluvat maat ja toimittaa maidon belgialaiselle ostajalle. Hänen vaimonsa toimittaa tulevalta tilaltaan maitoa alankomaalaiselle ostajalle.

Belgian kiintiö koskee belgialaista tuottajaa (aviomies) ja Belgiassa sijaitsevaa tilaa, eli se on belgialainen kiintiö. Belgian lainsäädännössä ei ole selviä säännöksiä siitä, että maitotuotteiden tuotantoyksikön on sijaittava Belgiassa. Belgian lainsäädännön mukaan ”maitotuotteiden tuotantoyksikkö” on toiminnallisten välineiden muodostama yksikkö. Toiminnan ei tarvitse lain mukaan tapahtua Belgiassa.

Voiko komissio vastata, onko tämä työskentelytapa yhteisön lainsäädännön mukaista? Mitä määräyksiä on kummankin tilan noudatettava? Voiko belgialainen ostaja hakea maitoa Castelre-Baarle Naussaussa (Alankomaat) sijaitsevan tilan maitotankilla, vai onko tilanomistajan itse kuljetettava maitotankki Meer-Hoogstratenin (Belgia) tilalle?

Franz Fischlerin komission puolesta antama vastaus

(17. maaliskuuta 2003)

Komission on valitettavasti ilmoitettava parlamentin jäsenelle, että suunnitellut järjestelyt eivät ole mahdollisia. Maito- ja maitotuotealan lisämaksusta 28 päivänä joulukuuta 1992 annetun neuvoston asetuksen (ETY) N:o 3950/92 (2) 9 artiklan mukaan ”tuottajalla” tarkoitetaan maataloustuottajaa, luonnollista henkilöä tai oikeushenkilöä tai luonnollisten henkilöiden taikka oikeushenkilöiden ryhmittymää, jonka tila sijaitsee yhteisön maantieteellisellä alueella, ja joka myy maitoa tai muita maitotuotteita suoraan kuluttajalle ja/tai joka toimittaa niitä ostajalle, ja ”tilalla” yksittäisen tuottajan hoitamien tuotantoyksiköiden kokonaisuutta, joka sijaitsee yhteisön maantieteellisellä alueella. Molemmissa määritelmissä käsite ”yhteisön maantieteellinen alue” lisättiin varta vasten 14 päivänä kesäkuuta 1993 (3) annetulla neuvoston asetuksella (ETY) N:o 1560/93, jotta valvonnan avulla voitaisiin välttää hallitsemattomia tilanteita kiintiöjärjestelmässä.

Parlamentin jäsenen mainitsema Ballmann-tuomio ei ole ratkaiseva tässä asiassa: se ei koske rajat ylittäviä järjestelyjä, mutta sen sijaan se koskee vielä asetuksessa (ETY) N:o 857/84 (4) tarkoitettua vanhaa maitokiintiöjärjestelmää.

Tämä tarkoittaa, että kahdella tilalla tuotetut maitomäärät on toimitettava ja niistä on pidettävä kirjaa erikseen Belgiassa ja Alankomaissa kunkin maan maitokiintiöitä noudattaen.

(1) Tuomio asiassa C-341/89, Ballmann vastaan Hauptzollamt Osnabrück.

(2) EYVL L 405, 31.12.1992.

(3) Neuvoston asetus (ETY) N:o 1560/93, annettu 14 päivänä kesäkuuta 1993, maito- ja maitotuotealan lisämaksusta annetun asetuksen (ETY) N:o 3950/92 muuttamisesta, EYVL L 154, 25.6.1993.

(4) Neuvoston asetus (ETY) N:o 857/84, annettu 31 päivänä maaliskuuta 1984, asetuksen (ETY) N:o 804/68 5 c artiklassa tarkoitetun maksun soveltamista maito- ja maitotuotealalla koskevista yleisistä säännöistä, EYVL L 90, 1.4.1984.